রায়পুরা (নরসিংদী) প্রতিনিধি জানান, নরসিংদীতে প্রাণ গেল মো. আবদুল্লাহ (১৭) নামে এক কলেজছাত্রের। সে ভৈরবের হাজী আসমত আলী কলেজের ২য় বর্ষের ছাত্র। সে রায়পুরা উপজেলার মাহমুদাবাদ ঝাড়তলা এলাকার মো. শাহজাহানের পুত্র। শনিবার সকাল ১০টার দিকে ঢাকা-সিলেট মহাসড়কের রায়পুরা উপজেলার নীলকুটি এলাকায় একটি লেগুনাচালক ওই কলেজছাত্রকে লেগুনা চাপা দিয়ে হত্যা করে ও জালমুড়ি বিক্রেতা লুতিফ মিয়া (৫৫) গুরুতর আহত হয়। তাকে আশঙ্কাজনক অবস্থায় বাজিতপুর হাসপাতালে ভর্তি করা রয়েছে। লেগুনা চালককে আটক করেছে পুলিশ। এ ঘটনার পর থেকে মহাসড়ক অবরোধ করে রেখেছে রাজিউদ্দিন আহমেদ রাজু উচ্চ বিদ্যালয়ের শিক্ষার্থীসহ প্রাথমিক বিদ্যালয়ের শিক্ষার্থীরা। পুলিশ ও প্রত্যক্ষদর্শী সূত্রে জানা যায়, সকাল ১০টার দিকে কলেজে যাওয়ার জন্য আবদুল্লাহ নীলকুটি বাসস্ট্যান্ডে যাচ্ছিল। এ সময় ইটাখোলা থেকে ভৈরবগামী একটি লেগুনা নিয়ন্ত্রণ হারিয়ে আবদুল্লাহকে চাপা দিয়ে সড়কের পাশে উল্টে যায় এবং ইঞ্জিনে আগুন ধরে যায়। এতে ঘটনাস্থলেই আবদুল্লাহ মারা যায়। এ ঘটনায় পুলিশ লেগুনা চালককে আটক করেছে।